بیرینجی شاه طهماسبین ایقتیداری دؤنمینده ۱۵۲۸ ایلینده اؤزبک‌لر خوراسانا سالدیردیلار. عئینی ایل شاه اوْردوسو ایله دوْغویا ساری یوْلا دۆشوب اؤزبکلری هرات یاخینیندا مغلوب ائتدی. شاهین دوْغویا گئتمه‌سیندن ایستیفاده ائدن لوریستان بَی‌لربَیی ذوالفقارخان عۆصیان ائدیب ۱۵۲۸ ایلینده بغدادی آلدی. بۇندان اؤتری شاه بغدادی مۆحاصیره‌یه آلیب عئینی ایل بغدادی عۆصیانچی‌لاردان آریتلاییب محمدخان تۆرکمانی بغداد بَی‌لربَیی تعیین ائتدی. ۱۵۳۱ ایلینده تبریز بی‌لربیی علماخان تکللی عسگرلری ایله بیرلیکده عثمانلی‌یا سیغیندی. داها سوْنرا علماخان سولطان سلیمانی ایرانا حمله ائتمه‌سی جهتینده تحریک ائتدی. ۱۵۳۴ ایلینده عثمانلی اوْردوسو آذربایجان سینیرلاری‌نی کئچدی. شاه طهماسب قزوینه چکیلیب سولطانلا باریش ایمضالاماق اۆچون ائلچی‌سینی گؤندردی، آنجاق علما مغلوب اوْلوب قاچدی و بئله‌جه وان و قارص صفوی طرفیندن اله کئچیریلدی. بۇنون جوابی اوْلاراق سولطان سلیمان ۱۵۳۵ ایلینده آذربایجانا گیریب تبریزی آلدی. شاه قارشی قوْیماغا قالخیشدی، آنجاق بۇ چابالاری نتیجه‌سیز قالدی.